2012 07 12 – Mafube-riool bedreig menslike gesondheid en die omgewing | AfriForum
Jy is hier: Tuis / 2012 07 12 – Mafube-riool bedreig menslike gesondheid en die omgewing
Mediaverklarings2012 07 12 – Mafube-riool bedreig menslike gesondheid en die omgewing12 Julie 2012 Die Mafube-munisipaliteit se nalatigheid bedreig menslike gesondheid en die omgewing, het die burgerregte-organisasie, AfriForum, gesê.
Volgens Pieter van der Westhuizen, die voorsitter van die AfriForum Frankfort-tak, verloor boere na bewering vee omdat riool die weivelde op plase oorspoel.
Van der Westhuizen het gesê dat die munisipaliteit nie 'n aksieplan aan AfriForum voorgelê het om dié probleem aan te spreek nie. "Ons het geen terugvoer van die Mafube-munisipaliteit ontvang nie en ons sal stappe teen hulle neem," sê Van der Westhuizen.
AfriForum het ook 'n brief aan die departement van gesondheid gestuur. "AfriForum het 'n versoek gerig om die departement se verslag rakende die onlangse ondersoek na Mafube te sien," vertel Van der Westhuizen.
Die departement van waterwese speel 'n groot rol daarin om te verseker dat regulasies nagekom word. AfriForum het die departement per brief gevra om stappe teen die verantwoordelike persone te doen. Die Nasionale Waterwet (Wet 36 van 1998) stel dit duidelik dat dit 'n kriminele oortreding is om waterbronne te besoedel. "Die departement van waterwese is daarvoor verantwoordelik om die munisipaliteit se kriminele nalatigheid aan te spreek. AfriForum het 'n aksieplan van die departement versoek," sê Van der Westhuizen.
AfriForum sal die verslae noukeurig deurgaan en voortgaan om die situasie in Mafube dop te hou om te verseker dat die regulasies afgedwing en die nodige stappe teen die verantwoordelike persone geneem word.
Wat doen ons lede?	Ons was daar – staptog	AfrikwensieSkottel en Spens… Propvol genot vir elke mens 23 Mei 2013Veiligheidsreeks: Huisrooftogte 21 Mei 2013Nuwe personeellid van die week: Annecke Boshoff 15 Mei 2013